
Maszk média. A COVID-19 székelyföldi sajtóvisszhangjáról

A 2020-as év kétségkívül egyik legmeghatározóbb jelensége az egész világot érintő SARSCoV-2, köznyelven egyszerűen koronavírusnak nevezett fertőzés volt, mely értelemszerűen a
hagyományos és modern médiaorgánumokban is meghatározó szerepet kapott. Az interneten
elsősorban közösségi oldalakon népszerű, félrevezető, sok esetben teljesen hamis hírek elterjedése
mellett a hivatalos sajtóforrásokra hárult a lakosság gyors és pontos tájékoztatásának feladata.
A Székelyhon napilap Székelyföld legolvasottabb hagyományos médiaorgánuma,
internetes megjelenése, a szekelyhon.ro hírportál szintén nagy népszerűségnek örvend Maros,
Hargita és Kovászna megyében, sőt még az országhatáron kívül élő magyarok körében is.
Ugyanakkor az eddigi évtizedek tudósításaihoz képest, az internetes hírportál kommentrészlege,
valamint a közösségi oldalakon történő megosztás azonnali feedback-et biztosít az olvasók
számára, akik könnyűszerrel fejezhetik ki véleményüket az adott témában.
Kutatásom során meghatározott szempontrendszer alapján vizsgálom a Székelyhonban
megjelent, koronavírussal kapcsolatos cikkek címét, terjedelmét, elhelyezését, a témában publikált
írások számát, tartalmát. A kapott adatokat kvantitatív módszerrel elemzem, hogy így nyerjek egy
átfogó képet járványhírek alakulásáról, a vírus Romániai megjelenésének első fél évében, 2020
januárja és júniusa között. A cikkekhez kapcsolódó internetes reakciók (Facebook megosztás,
komment) elemzése pedig megmutathatja az üzenetek hatásosságát, hitelességét, a megjelent
cikkek tényközlő, figyelemfelkeltő, de akár félelmet sugalló stílusának eredményeit a hétköznapi
olvasók percepcióiban.



